Φάντασμα από την εποχή των παγετώνων

Φάντασμα από την εποχή των παγετώνων () είναι τηλεοπτική ταινία της γερμανικής αστυνομικής σειράς «Σκηνή εγκλήματος» της Γερμανικής κρατικής τηλεόρασης. Η ταινία προβλήθηκε για πρώτη φορά το 1988, ένα χρόνο πριν από την πτώση του Τείχους του Βερολίνου, όταν η διαίρεση της Γερμανίας ήταν ακόμη μια πικρή πραγματικότητα. Η σκηνοθεσία είναι του Σλοβάκου Στάνισλαβ Μπαράμπας και το σενάριο του Έριχ Λεστ, βασισμένο στο ομώνυμο μυθιστόρημά του.  

Ο συνταξιούχος Χάρτμουτ Μένκχαους αναγνωρίζει τη φωνή ενός άνδρα στις προβλήτες του λιμανιού του Αμβούργου - ενός άνδρα που πριν από χρόνια τον απήγαγε και τον οδήγησε σε φυλακή της Ανατολικής Γερμανίας - και προσπαθεί να ανακαλύψει ποιος είναι το φάντασμα από το παρελθόν. Σύντομα, ανακαλύπτεται το πτώμα μιας γυναίκας, την οποία ο Μένκχαους επισκέφθηκε για πληροφορίες. Αναζητώντας το κίνητρο για αυτή την αρχικά ανεξήγητη δολοφονία, οι επιθεωρητές Στέβερ και Μπρόκμελερ εμβαθύνουν σε ένα ανησυχητικό κεφάλαιο των γερμανογερμανικών σχέσεων.  

Η ταινία θεωρείται σημαντικό ιστορικό ντοκουμέντο της εποχής λίγο πριν το τέλος του Ψυχρού Πολέμου και αποκαλύπτει τις τραγικές ανθρώπινες συνέπειες της γερμανικής διχοτόμησης.  

Ιδιαίτερα αξιοσημείωτο είναι το αυτοβιογραφικό υπόβαθρο του σεναρίου: ο συγγραφέας Έριχ Λεστ, ο οποίος μετανάστευσε από την Ανατολική στη Δυτική Γερμανία το 1981, ενσωμάτωσε μέρος του δικού του παρελθόντος. Όπως και ο πρωταγωνιστής, έτσι και ο ίδιος ο Λεστ είχε περάσει αρκετά χρόνια ως πολιτικός κρατούμενος στις φυλακές της ΛΔΓ. 

 Πλοκή 
Αμβούργο, 1988. Ο συνταξιούχος Χάρτμουτ Μένκχαους περπατάει μέσα στην ομίχλη στις προβλήτες του λιμανιού. Ξαφνικά παγώνει, για λίγα δευτερόλεπτα έχει αναγνωρίσει μια φωνή - ένα φάντασμα από το παρελθόν - που έχει μείνει αξέχαστη στη μνήμη του και τον μεταφέρει πίσω στην πιο σκοτεινή περίοδο της ζωής του. Πέρασε έντεκα χρόνια σε φυλακή της Ανατολικής Γερμανίας, φυλακισμένος μετά από μια άγρια ​​απαγωγή κατά την οποία ένας άντρας με αυτή ακριβώς τη φωνή τον νάρκωσε. Αλλά δεν γνωρίζει ποιος ήταν. Για να το μάθει μετά από τόσα χρόνια, αναζητά την Άστριντ Νικολάι, ο Μένκχαους ξέρει ότι αυτή η γυναίκα γνωρίζει τον άγνωστο. Αλλά εκείνη παραμένει σιωπηλή, παρόλο που ξέρει ότι εννοεί τον Μάρτιν Σόλκο, τον οποίο αποφασίζει να εκβιάσει.

Την επόμενη μέρα, η Άστριντ Νικολάι βρίσκεται στραγγαλισμένη στο διαμέρισμά της. Οι αρχιεπιθεωρητές Στέβερ και Μπρόκμελερ ερευνούν την υπόθεση. Οι δυο τους αλληλοσυμπληρώνονται: ο Στέβερ ένας μελαγχολικός, σχολαστικός άντρας που κουβαλάει το ανατολικογερμανικό παρελθόν του σαν αόρατο βάρος και ο Μπρόκμελερ, ένας εύθυμος τύπος του οποίου η αισιοδοξία μερικές φορές αγγίζει τα όρια της αφέλειας. Μια γειτόνισσα γνωρίζει για μια υπόθεση κατασκοπείας στην οποία η Νικολάι φέρεται να είχε εμπλακεί πριν από χρόνια. Ο Στέβερ ανακαλύπτει ότι η Άστριντ Νικολάι είχε εμπλακεί το 1973 στην απαγωγή του Χάρτμουτ Μενκχάους, ο οποίος εκείνη την εποχή έμενε στη ΛΔΓ και διακινούσε εμπιστευτικές πληροφορίες, απήχθη και φυλακίστηκε. Όταν κατάφερε να διαφύγει στο Αμβούργο, προσπάθησε ανεπιτυχώς να μηνύσει την Άστριντ Νικολάι. Έτσι, οι επιθεωρητές φτάνουν στον Μένκχαους, θεωρώντας τον ύποπτο με πιθανό κίνητρο την καθυστερημένη εκδίκηση. Ο  Μενκχάους ανακρίνεται και οι επιθεωρητές συνειδητοποιούν ότι ο αδύναμος ηλικιωμένος άνδρας δεν είναι ικανός να στραγγαλίσει κάποιον. Τους εξηγεί ότι παλιά στη ΛΔΓ, γνώριζε καλά το θύμα: η γυναίκα τον παρέσυρε στο διαμέρισμά της, τον νάρκωσε και στη συνέχεια, μαζί με έναν συνεργό, του οποίου άκουσε μόνο τη φωνή, τον έβαλαν σε ένα φορτηγό και τον οδήγησαν στη φυλακή.

Τα ίχνη οδηγούν στον ιδιοκτήτη εταιρείας μεταφορών Πέτερ Κούρμπις, του οποίου η εταιρεία έλαβε ξαφνικά πολυάριθμες παραγγελίες από την Ανατολική Γερμανία μετά την απαγωγή του Μένκχαους - αποδεικνύεται ότι η Άστριντ Νικολάι ήταν πρώην γραμματέας του Κούρμπις, για τον οποίο είχε επίσης εργαστεί ο Σόλκο. Οι έρευνες μοιάζουν με χορό στον πάγο, επειδή όσο πιο βαθιά εμβαθύνουν οι επιθεωρητές στην υπόθεση, τόσο περισσότερο πέφτουν πάνω στις σκιές του Ψυχρού Πολέμου. 

Προς ικανοποίηση του Μένκχαους, οι επιθεωρητές αποκαλύπτουν τελικά τον δολοφόνο που είναι ο Μάρτιν Σόλκο, ο άγνωστος που αναζητούσε ο Μένκχαους. Αλλά όταν έρχεται πρόσωπο με πρόσωπο με τον Σόλκο μετά από τόσα χρόνια, και επί πλέον αυτός τον χλευάζει, δεκαετίες συσσωρευμένης πίκρας και οργής ξεσπούν σε μια συναισθηματική θύελλα και ο Μένκχαους καταρρέει και πέφτει νεκρός.

 Διανομή 

 Μάνφρεντ Κρουγκ: αρχιεπιθεωρητής Πάουλ Στέβερ
 Τσαρλς Μπράουερ: αρχιεπιθεωρητής Πέτερ Μπρόκμελερ
 Λέο Μπαρντισέφσκι: Χάρτμουτ Μενκχάους
 Ζίγκφριντ Βισνέφσκι: Πέτερ Κούρμπις
 Βολφ-Ντίτριχ Μπεργκ: Μάρτιν Σόλκο
 Κρίστα Στάντλερ: Άστριντ Νικολάι
 Μάργκρετ Χόμαγιερ: Χάνα Κούρμπις
 Κρίστοφ Κβεστ: Φάλκο Κούρμπις
 Ανγκέλικα Μπαρτς: Πέτρα Κούρμπις
 Παραπομπές 

Κατηγορία:Γερμανικές θρίλερ ταινίες
Κατηγορία:Γερμανικές δραματικές ταινίες
Κατηγορία:Ανατολικογερμανική λογοτεχνία